MT Il-Ġurnal Uffiċjali tal-Unjoni Ewropea C 300/24

Pubblikazzjoni ta' applikazzjoni skont l-Artikolu 6, il-paragrafu 2 tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2009/C 300/09

Din il-pubblikazzjoni tikkonferixxi d-dritt għal oġġezzjoni għar-reġistrazzjoni skont l-Artikolu 7 tar-Regolament tal-Kunsill (KE) Nru 510/2006. Id-dikjarazzjoni ta' oġġezzjoni għandha tasal għand il-Kummissjoni fi żmien sitt xhur mid-data ta' din il-pubblikazzjoni

DOKUMENT UNIKU

IR-REGOLAMENT TAL-KUNSILL (KE) Nru 510/2006

“FAGIOLO CANNELLINO DI ATINA”

Nru tal-KE: IT-PDO-0005-0681-25.02.2008

IĠP ( ) DPO ( X )

1. Denominazzjoni:

“Fagiolo Cannellino di Atina”

2. Stat membru jew Pajjiż terz:

L-Italja

3. Deskrizzjoni tal-prodott agrikolu jew tal-ikel:

3.1. Tip ta' prodott (Anness II):

Klassi 1.6. Frott u ħaxix, u ċereali friski u pproċessati

3.2. Deskrizzjoni tal-prodott li għalih tapplika d-denominazzjoni ta' (1):

Il-“Fagiolo Cannellino di Atina” DPO hija prodott tal-kultivazzjoni tal-pjanta Phaseulus vulgaris L, l-ekotip lokali “Cannellino di Atina”. Meta titpoġġa għall-konsum, il-“Fagiolo Cannellino di Atina” għandu jkollha dawn il-karatteristiki:

Forma : forma ta’ kilwa, kemmxejn ellittika u ċatta Daqs : minn 0.9 ċm sa 1.4 ċm tul, u minn 0.5 ċm sa 0.6 ċm wisa’ Lewn : abjad matt Qoxra : irqieqa Piż medju ta’ 100 fażola : minn minimu ta’ 38 g għal massimu ta’ 50 g. Epikarpju : artab u li jinħall fil-ħalq wara s-sajran. Umdità tal-fażola niexfa fil-waqt tal-kummerċjalizzazzjoni : ≤ 13 %.

Il-“Fagiolo Cannellino di Atina”, hija differenti minn fażola oħra, ma teħtieġx li tixxarrab qabel is-sajran.

3.3. Materja prima (għall-prodotti proċessati biss):

—

3.4. Għalf (għall-prodotti li joriġinaw mill-annimali biss):

—

3.5. Fażijiet speċifiċi fil-produzzjoni li għandhom jitwettqu fiż-żona ġeografika identifikata:

Il-fażijiet kollha tal-proċess produttiv għandhom jitwettqu fiż-żona denominata fil-punt 4.

3.6. Regoli speċifiċi dwar it-tqattigħ, it-taħkik, l-ippakkjar, eċċ.:

L-ippakkjar tal-“Fagiolo Cannellino di Atina” tad-Denominazzjoni Protetta tal-Oriġini għandu jitwettaq fiż-żona ġeografika msemmija fil-punt 4. Billi l-prodott ma jiġi ttrattat b'ebda tip ta' konservanti, meta jinġarr barra miż-żona tal-produzzjoni, jista' jkollu xi varjazzjonijiet sinifikanti fit-temperatura u l-umdità li mhux biss jistgħu joħolqu differenzi fil-karatteristiċi organolettiċi, iżda jistgħu wkoll joħolqu kundizzjoni biex jitrabbew il-parassiti u b'hekk il-fażola ma tistax tintuża.

L-ippakkjar li ġej jista’ jintuża: boroż ta’ 250 g sa 5 Kg.; boroż ta’ 250 g sa 5 Kg. ppakkjati b’vakuum; kontenituri ta’ 250 g sa 3 Kg.; kontenituri ta’ 250 g sa 3 Kg. ppakkjati b’vakuum; Il-fażola tista’ wkoll tiġi ppakkjata kif indikat hawn fuq u ffriżata.

3.7. Regoli speċifiċi dwar it-tikkettar:

Il-pakkett għandu jkollu b'mod obbligatorju fuq it-tikketta b'karattri stampati b'mod ċar u li jinqara, barra mis-simbolu grafiku Komunitarju u t-tagħrif korrispondenti skont kif mitlub mil-liġi, l-indikazzjonijiet ulterjuri li ġejjin: “Fagiolo Cannellino di Atina” u wara l-akronimu DPO: l-isem, l-isem tal-kumpanija, l-indirizz tal-impriża tal-produzzjoni u tal-ippakkjar. ma tista' tiżdied l-ebda kwalifikazzjoni li ma tkunx espressament prevista. Madankollu, huwa permess l-użu ta' ismijiet li jagħmlu referenza għal ditti privati, sakemm dawn ma jkollhomx sinfikat ta' tifħir jew ikunu b'mod li jingannaw il-konsumatur, għall-isem tal-impriża li l-prodott ikun ġej minnha, kif ukoll referenzi veri oħra u li jistgħu jkunu sostnuti b'dokumentazzjoni li huma permessi mil-leġiżlazzjoni Komunitarja, nazzjonali jew reġjonali. Id-denominazzjoni “Fagiolo Cannellino di Atina” ma tiġix tradotta. Il-logo tad-denominazzjoni “Fagiolo Cannellino di Atina” hija magħmula minn żewġ ċrieki konkentriċi: iċ-ċirku ta’ ġewwa juri fażola tat-tip Fagiolo Cannellino di Atina tal-lewn kannella ċar fuq sfond oranġjo. Taħt il-fażola hemm żewġ girlandi ta’ weraq aħdar marbuta fin-nofs b’ċoff aħmar. Fuq il-fażola hemm kuruna ddiżinjata kollha kemm hi b'linji suwed miżbugħa minn ġewwa bl-aħdar u minn barra bl-isfar; fuq il-kuruna hemm stampat D.P.O. bil-karattri tal-font Times New Roman u b’lewn kollu kemm hu iswed. Iċ-ċirku ta’ barra u dak ta’ ġewwa huma dilimitati b’sinjal kannella; bejn iż-żewġ ċriki tidher stampata b’ittri ħoxnin “Fagiolo cannellino di Atina”, bil-karattri tal-font Times New Roman, b’kulur iswed kollu kemm hu, waqt li fil-parti ta’ fuq hemm tliet stilel stampati ta’ kulur isfar, fuq sfond blu maġenb it-tliet kuluri tal-bandiera Taljana. Il-logo jista' jiġi adattat proporzjonalment għall-użi varji f'ippakkjar differenti.

4. Definizzjoni Konċiża taż-żona ġeografika:

Iż-żona tal-produzzjoni tad-Denominazzjoni Protetta tal-Oriġini “Fagiolo Cannellino di Atina” hija magħmula minn muniċipalitajiet fil-provinċja ta’ Frosinone kif msemmija hawn: Il-Muniċipalità ta’ Atina: id-distretti ta’ Settignano, Oboca, Sacco, Sabina, S. Marciano u Case li Melfa. -il-Muniċipalità ta' Villa Latina: id-distrett ta’ Saccoccia. - il-Muniċipalità ta’ Picinisco: id-distrett ta’ Di Vito u Immoglie. - il-Muniċipalità ta’ Casalvieri: id-distretti ta’ Guagno, Casal Delle Mole u Plauto. - il-Muniċipalità ta’ Casalattico: id-distretti ta' S. Nazzario u S. Gennaro. - il-Muniċipalità ta’ Gallinaro: id-distrett ta’ Saccoccia. Iż-żona hekk definita tifforma l-art irrigabbli mill-ilma tax-xmajjar ta’ Melfa u ta' Mollarino u tat-tributorji tagħhom.

5. Rabta maż-żona ġeografika:

5.1. Speċifiċità taż-żona ġeografika:

Fiż-żona fejn hi kkultivata il-“Fagiolo Cannellino di Atina” il-ħamrija hija ta’ oriġini alluvjali sedimentarja ffurmata fl-epoka Olokena. Il-ħamrija ta’ taħt jgħaddi l-ilma minnha u tinstab fuq żrar u saffi ta’ biċċiet ta' blat qadim magħqudin flimkien. Fir-rigward tal-morfoloġija u l-litoloġija tagħha ż-żona hija b'għoljiet u b'widien bejniethom, b’forom volkaniċi, b'depożiti ta' lava u prodotti relatati ma' attivitajiet volkaniċi. Il-ħamrija hija lokalment magħrufa bħala “focaleti” għax hija skura u fiha ħafna manganiż. It-temperatura tvarja skont l-altitudini u diffiċli tinżel aktar minn – 2 °C fix-xitwa jew togħla aktar minn 25 °C fis-sajf. Ir-riħ huwa l-aktar minn nofsinhar, u l-muntanji tat-tramuntana jtaffu r-riħ kiesaħ. Il-preċipitazzjoni hija kkonċentrata l-aktar fil-perjodu ta’ bejn il-ħarifa u x-xitwa, u tissokta wkoll fix-xita tas-sajf li tnaqqas in-nixfa fix-xhur ta’ Lulju u Awwissu.

5.2. Speċifiċità tal-prodott:

Il-karattestiċi partikolari tal-“Fagiolo Cannellino di Atina” jinkludu t-togħma ħelwa, il-lewn abjad matt, il-forma karatteristika ta’ kilwa u b’mod partikolari l-epikarpju artab u li jinħall fil-ħalq. Il-“Fagiolo Cannellino di Atina”, hija infatti differenti minn fażola oħra, ma teħtieġx li tixxarrab qabel is-sajran.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għal DPO) jew il-kwalità speċifika, ir-reputazzjoni jew il-karatteristiċi oħrajn tal-prodott (għall-IĠP).:

Il-“Fagiolo Cannellino di Atina” D.P.O. hija kkunsidrata bħala simbolu tal-kultura u t-tradizzjoni taż-żona tal-produzzjoni kif ddefinita fil-punt 4. Id-denominazzjoni tagħha hija relatata maż-żona ġeografika li storikament kienet tipproduċi dan il-prodott, li taffettwa l-partikolarità tal-prodott u tiddistingwih verament b'mod li ma jiġix imitat. Il-kwalità karatteristika tal-“Fagiolo Cannellino di Atina” hija t-togħma tarija ħelwa, il-lewn abjad matt, il-forma karatteristika ta’ kilwa u b’mod partikolari l-epikarpju artab u li jinħall fil-ħalq wara s-sajran. Il-“Fagiolo Cannellino di Atina”, hija infatti differenti minn fażola oħra, ma teħtieġx li tixxarrab qabel is-sajran. Dawn il-karatteristiċi ġejjin mill-ispeċifità tat-ekotip, kif ukoll mill-kompożizzjoni u l-istruttura tal-ħamrija fejn tiġi kkultivata. Il-ħamrija, magħrufa lokalment bħala “focaleto”, għandha oriġini alluvjali, u fiha ħafna manganiż, hija skura u l-ilma jgħaddi ħafna minnha. L-ilma li jintuża għall-irrigazzjoni huwa ta’ tip li fih verament ftit fosfru u nitroġenu, ħafna 'l isfel mill-limiti permessi u allura ma fihx tniġġis antropiku. Il-kalċju, li jinstab b’abbundanza, jaffettwa l-kwantità ta’ pektin preżenti fil-prodott. Anke fir-rigward tal-klima taż-żona tal-produzzjoni hemm karatteristiċi favorevoli ħafna għall-kultivazzjoni tal-Fagiolo Cannellino di Atina. Fil-fatt dan il-prodott għandu ċiklu ta’ produzzjoni esklussivament sajfi, u pjuttost qasir, li biex jitkabbar għandu bżonn temperaturi ta’ bi nhar aktarx għoljin u dawk ta’ bil-lejl relattivament baxxi. Id-differenza fit-temperatura ta’ bil-lejl u bi nhar, tipika ta’ din iż-żona ta’ produzzjoni, taffettwa kif tikber il-pjanta u b’riżultat ta' dan il-karatteristiċi tal-prodott finali. Il-preċipitazzjoni li hija aktar kkonċentrata fil-perjodu ta’ bejn il-ħarifa u x-xitwa, ma tonqosx matul is-sajf, u tnaqqas in-nixfa li kieku tagħmel ħsara lill-prodott. Il-fatturi umani jikkontribwixxu b’mod determinanti għall-produzzjoni ta’ prodott tajjeb. Parti sew mill-popolazzjoni ta' din iż-żona tipproduċi l-Fagiolo Cannellino di Atina b’passjoni u kompetenza, u jużaw tekniki li wirtu minn ġenerazzjoni għal oħra. Iż-żerriegħa li tittieħed kull sena mill-prodott għal kull azjenda hija mħarsa b’ċerta għira. F’żona partikolarment fqira ekonomikament u bħala impjieg, fejn għad hemm ħafna emigrazzjoni, l-“iskoperta mill-ġdid” tal-Fagiolo Cannellino di Atina toħloq għajn ta’ impjieg konkret. Ma jonqsux ċertament l-elementi storiċi tal-“Fagiolo Cannellino di Atina” DPO. Teżisti ħafna dokumentazzjoni, li turi li dan il-legum kien jagħmel parti mill-kultura lokali. Demarco, sa kmieni mill-1811, jiddefinixxi il-“Fagiolo Cannellino di Atina” tal-aħjar kwalità, kif ukoll Cirelli f’“Il Regno delle due Sicilie” jagħti dejta statistika importanti ħafna dwar il-produzzjoni agrikola tal-1853, u fost oħrajn jirreferi għall-produzzjoni tal-“Fagiolo Cannellino di Atina” tal-Agro ta’ Atina ta' madwar 2 500 tomna annwali. Il-“Fagiolo Cannellino di Atina” minn dejjem kien l-ikel prinċipali tal-bdiewa, li kienu jsajruha fil-“pignata” (pagna) karatteristika u kienu jużaw ftit żejt taż-żebbuġa bħala kondiment; fil-passat kienet l-unika ikla ta’ nofsinhar. Entrati fir-reġistri juru li l-fażola, barra li kienet tittiekel mil-familja u tinbiegħ, kienet tingħata bħala rigal lill-qraba u l-ħbieb, proprju minħabba il-preġju kwalittativ tagħha. Ekonomikament il-“Fagiolo Cannellino di Atina”, tirrapreżenta waħda mill-produzzjonijiet li jirrendu l-iżjed fil-widien, u d-denominazzjoni tagħha hija użata sew fil-lingwa komuni u f’dik kummerċjali u saret waħda mill-iktar suġġetti komuni f’konferenzi u pubblikazzjonijiet.

Referenza għall-pubblikazzjoni tal-ispeċifikazzjoni:

Il-Gvern nieda l-proċedura nazzjonali ta' oġġezzjoni bil-pubblikazzjoni tal-proposta għar-rikonoxximent tad-DPO “Fagiolo Cannellino di Atina” fil-Gazzetta Ufficiale della Repubblica Italiana Nru 185 tal-10 Awissu 2007.

It-test sħiħ tal-ispeċifikazzjoni tal-prodott jinsab fuq dan is-sit tal-internet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

jew

billi wieħed jidħol direttament fil-paġna ewlenija tas-sit tal-Ministeru tal-Politika Agrikola, tal-Ikel u tal-Foresti (http://www.politicheagricole.it) u jikklikkja fuq “Prodotti di Qualità” (fuq ix-xellug tal-iskrin) u mbagħad fuq “Disciplinari di Produzione all’esame dell’UE [regolamento (CE) n. 510/2006]”.